Köyhät maksavat vessapaperista enemmän kuin rikkaat

Tutkijan mielestä ihmisten pitäisi tajuta, että köyhyys voi estää tekemästä fiksuja talouspäätöksiä.

Onko sinulla tapana ostaa paljon vessapaperia varastoon? Jaana Kautto

Outi Laatikainen

Pyritkö säästämään vessapaperin ostamisessa? Ostatko halvempaa paperia: joko edullisempaa merkkiä tai sellaista, joka tuntuu iholla karhealta? Tai ostatko jättipakkauksia, jolloin yksikköhinta laskee, tai hamstraatko paperia tarjouksesta?

The Washington Post kirjoittaa, että pienituloiset tarvitsevat kaikkia edellä mainittuja strategioita mutta he käyttävät epätodennäköisemmin kahta viimeistä. Syynä on, että heillä ei ole niihin varaa, kertovat professori Yesim Orhun ja tutkija Mike Palazzolo yhdysvaltalaisesta Michiganin yliopistosta.

Orhun ja Palazzolo tutkivat yli 100 000 amerikkalaisen kotitalouden vessapaperiostoksia seitsemältä vuodelta – siis lähes kolmea miljoonaa vessapaperiostosta. He havaitsivat, että pienituloiset ostivat paperia harvemmin isoissa pakkauksissa ja tarjouksesta kuin varakkaammat, ja laskivat, että pienituloiset maksavat vessapaperiarkistaan 5,9 prosenttia enemmän. Se on vain vähän vähemmän kuin pienituloiset säästivät ostaessaan halvempien brändien papereita (8,8 prosenttia).

Lehti tiivistää tuloksen näin: on kallista olla köyhä, ja rahalla saa mahdollisuuden maksaa asioista vähemmän.

Jopa köyhyysloukku?

Selitys pienituloisten käyttäytymiselle kuulostaa loogiselta: aluksi pitää maksaa enemmän, jotta säästöjä syntyy ajan kuluessa, eikä pienituloisilla ole siihen varaa. Jättipakkaus maksaa enemmän kuin pieni pakkaus. Ja koska pienituloiset eivät pysty ostamaan paperia varastoon, he eivät voi myöskään odottaa seuraavaa edullista ostohetkeä. Kun paperi loppuu, sitä on pakko hakea lisää – pienessä paketissa, oli hinta mikä tahansa.

– Köyhyysloukku voi syntyä myös vessapaperin ympärille, Orhun sanoo The Washington Postissa.

– Keskiluokka käyttäytyy eri tavalla. He ostavat, kun hinta on oikea, ja odottavat, jos se ei ole. Köyhillä ei ole sitä luksusta.

Tutkijat huomasivat kuitenkin, että pienituloiset kyllä ymmärtävät myös isojen pakkausten ja tarjousten päälle. He hyödyntävät niitä eniten kuun alussa, jolloin heillä on enemmän rahaa.

Ja toki pienituloiset kohtaavat muitakin esteitä säästämisessä. He eivät välttämättä pääse helposti isoihin supermarketteihin, jotka myyvät enemmän halpojakin vaihtoehtoja, eikä heillä välttämättä ole autoa, jolla kuljettaa kasaa vessapaperipakkauksia.

Professori Orhunin mielestä tutkimustulosten pitäisi saada ihmiset ajattelemaan, että köyhyys voi estää tekemästä fiksuja talouspäätöksiä.

Lähde: The Washington Post

https://www.washingtonpost.com/news/wonk/wp/2016/03/08/why-the-poor-pay-more-for-toilet-paper-and-just-about-everything-else/?tid=sm_tw